KLASA: 034-28/24-01/12

URBROJ:711-02-05/01-2024-2

Zagreb, 22. siječnja 2025.

 **odvjetnik** **BORIS DVORŠĆAK**

**Predmet: očitovanje na zahtjev Boris Dvoršćak**, **odvjetnik u odvjetničkom društvu Ilej i partneri d.o.o.**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 22. studenog 2024. zaprimilo zahtjev za očitovanjem koji je podnio odvjetnik Boris Dvoršćak.

Podnositelj navodi kako imaju stranku koja u Republici Hrvatskoj ima osnovano holding društvo, koje u svom vlasništvu drži veći broj povezanih društava (tzv. projektna društva). U tijeku svog poslovanja, navedeno holding društvo u određenim slučajevima zastupa interese svojih povezanih društava, odnosno putem svojih radnika ili direktora (tzv. in-house lobista) provodi lobističke aktivnosti u korist tih povezanih društava.

Podnositelj smatra kako je situacija sporna u slučaju kad povezana društva gore navedenog holding društva zastupaju preko svojih radnika ili direktora vlastite interese, primjerice u slučaju kad direktor povezanog društva lobira kod određenog javnog tijela u svrhu promjene određenog općeg akta, a s ciljem ostvarivanja interesa za to „svoje” povezano društvo.

Imajući u vidu definiciju lobirane osobe iz Zakona, pod koju između ostalog spadaju i dužnosnici, posebni savjetnici ili rukovodeći službenici izabrani, imenovani, zaposleni ili na drugi način angažirani u pravnim osobama i tijelima koja imaju javne ovlasti, podnositelj traži mišljenje je li za određenje lobirane osobe iz tako navedenih pravnih osoba i tijela koje imaju javne ovlasti mjerodavan popis navedenih pravnih osoba koji je objavljen od strane Ministarstva pravosuđa, uprave i digitalne transformacije na sljedećoj poveznici: <https://jpt.gov.hr/Prod/>

Podnositelj također traži mišljenjepotpadaju li pod definiciju lobirane osobe službenici Hrvatske banke za obnovu i razvitak (HBOR), imajući u vidu da se navedena pravna osoba ne nalazi na gore navedenom popisu (dok su u isto vrijeme predsjednik i članovi uprave HBOR-a izrijekom označeni kao obnašatelji javne dužnosti te obveznici u smislu Zakona o sprječavanju sukoba interesa).

Zahtjev u ovom predmetu podnesen je od strane osobe koja nije lobirana osoba iz članka 2. stavka 1. točke 4. Zakona o lobiranju (“Narodne novine“, broj 36/24., dalje: ZOL), ali se njegov sadržaj odnosi na tumačenje odredaba ZOL-a, stoga Povjerenstvo u sastavu Aleksandre Jozić-Ileković kao predsjednice Povjerenstva, Ines Pavlačić i Ane Poljak kao članova Povjerenstva, povodom podnesenog zahtjeva kao nadležno tijelo provedbu Zakona o lobiranju, vođenje Registra lobista i izricanje sankcija za kršenje Zakona određeno je Povjerenstvo za odlučivanje o sukobu interesa na 69. sjednici održanoj 22. siječnja 2025., podnositelju daje očitovanje, kako slijedi.

Uzimajući u obzir kako direktor jednog trgovačkog društva nije ovlašten poduzimati radnje u pravnom prometu o odnosu na neko drugo trgovačko društvo, pa makar se i radilo o povezanim društvima koja uslijed činjenice da su povezana na jedan od zakonom predviđenih načina i nadalje ostaju samostalna sukladno čl. 473. Zakona o trgovačkim društvima („Narodne novine“, broj: 111/1993, 34/1999, 121/1999, 52/2000, 118/2003, 107/2007, 146/2008, 137/2009, 111/2012, 125/2011, 68/2013, 110/2015, 40/2019, 34/2022, 114/2022, 18/2023, 130/2023, 136/2024.), pa u slučaju kada direktor trgovačkog društva lobira kod određenog javnog tijela u svrhu promjene određenog općeg akta, a s ciljem ostvarivanja interesa za to povezano društvo, isti bi to mogao obavljati uz uvjet da je prethodno upisan u registar lobista, kako on kao fizička osoba, tako i pravna osoba u ime koje lobira.

S druge strane ako bi se povezano društvo nalazilo u ulozi lobista te lobiralo u svom vlastitom interesu, kroz svoje zaposlenike, za zakonito lobiranje bilo bi potrebno da se isto društvo upiše u Registar lobista zajedno s osobom koja će lobirati u toj pravnoj osobi.

Definicija lobiranja navedena u članku 2. stavku 1. ZOL-a ne isključuje mogućnost da korisnik lobiranja lobira radi ostvarenja vlastitih interesa te je stoga moguća situacija da lobist ujedno bude i korisnik lobiranja.

Uvidom u poveznicu na koju upućuje podnositelj razvidno je da se radi o Popisu brojčanih oznaka javnopravnih tijela u elektroničkom obliku koji utvrđuje i vodi Ministarstvo nadležno za poslove opće uprave, u skladu s člankom 65. stavkom 1. Uredbe o uredskom poslovanju („Narodne novine“, broj 75/21., dalje: Uredba). Slijedom navedenog razvidno je kako je navedeni popis izrađen za potrebu primjene u uredskom poslovanju tijela državne uprave, drugih državnih tijela, jedinica lokalne i područne (regionalne) samouprave te pravnih osoba s javnim ovlastima(u daljnjem tekstu: javnopravna tijela) te nije sačinjen u svrhu provođenja ZOL-a i ne daje odgovor na pitanje radi li se u konkretnom slučaju o javnom odlučivanju niti s tim u vezi lobiranim osobama.

Za procjenu radi li se o javnom odlučivanju trebalo bi promatrati vrstu tijela koje akt donosi kao i prirodu samog akta pri čemu će se većina tijela u čijem je radu obuhvaćeno i javno odlučivanje nalaziti na popisu na koji podnositelj upućuje.

Hrvatska banka za obnovu i razvitak (HBOR) osnovana je sukladno Zakonu o Hrvatskoj banci za obnovu i razvitak („Narodne novine“, broj:138/06., 25/13. u daljnjem tekstu: ZoHBOR). Ista je razvojna i izvozna banka Republike Hrvatske čija je osnovna zadaća poticanje razvitka hrvatskog gospodarstva. Sukladno članku 10. stavku 5. ZoHBOR HBOR obavlja sukladno propisima o državnim potporama.

Sukladno članku 3. stavku. 1 točki 43. ZSSI-a- predsjednik i članovi Hrvatske banke za obnovu i razvitak obveznici su Zakona o sprječavanju sukoba interesa („Narodne novine“, broj 36/24.) odnosno obnašatelji su javne dužnosti. Ustavni sud Republike Hrvatske u svojoj odluci U-III-4018/2015 od 01. ožujka 2016. zauzeo je stajalište da je podnositeljica, Hrvatska banka za obnovu i razvitak javnopravna osoba (banka) koje je osnivač, u smislu mjerodavnih članaka ZoHBORa Republika Hrvatska, kao i da je sa svojim osnivačem, Republikom Hrvatskom, u obavljanju djelatnosti iz područja bankarstva organizacijski i funkcionalno usko povezana.

Slijedom navedenog zaposlenici HBOR-a koji bi se mogli podvesti pod jednu od kategorija određenim ZOL-om iz članka 2. stavaka 4. mogli bi se smatrati lobiranim osobama za slučaj da su angažirani u proceduru javnog odlučivanja u smislu članka 2. stavka 2. ZOL-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana